
Prvo poglavlje




Vreme u tišini – najvažnija navika u tvom životu



„Čini se da druga polovina čovečijeg života u sebi ne sadrži ništa drugo osim navika koje je sakupio u prvoj polovini života“.

	Dostojevski

„Snaga čovekovih vrlina sačinjena je od njegovih navika“.

Paskal

Navika je nešto što radiš bez razmišljanja o tome i bez namere da to uradiš. Svaki dobar hrišćanin ima brojne dobre navike. Te dobre navike izgradile su ga u ono što je danas.

Svi veliki ljudi imaju navike koje su ih učinile takvima. Naš Gospod Isus imao je navike koje su ga učinile velikim.

Isus Hrist

1.	Redovno odlaženje u crkvu

Da li znaš da je Isus imao dobre navike? Biblija nas uči da je imao običaj da ide u crkvu subotom.

I dođe u Nazaret gdje bješe odrastao, i uđe PO OBIČAJU SVOME u dan subotni u zbornicu, i ustade da čita.

							                   Jevanđelje po Luci 4:16

2.	Odlaženje u molitvena utočišta

Isus je takođe imao naviku da odlazi u određeni vrt kako bi pronašao utočište. To je bilo mesto koje je često posećivao. Svi su znali za njegov običaj da se moli u vrtu.

I rekavši ovo Isus iziđe s učenicima svojijem preko potoka Kedrona gdje bješe vrt, u koji uđe on i učenici njegovi. A Juda izdajnik njegov znadijaše ono mjesto; jer se ISUS ČESTO SKUPLJAŠE ONDJE S UČENICIMA SVOJIJEM.

						                       Jevanđelje po Jovanu 18:1, 2

Danilo

Danilo se molio u određeno doba dana. Na to je navikao. Bila je to jedna od najvećih tajni njegovog života.

A Danilo kad dozna da je knjiga napisana, otide svojoj kući, gdje bijahu otvoreni prozori u njegovoj sobi prema Jerusalimu, i padaše na koljena svoja tri puta na dan i moljaše se i hvalu davaše Bogu svojemu KAO ŠTO ČINJAŠE PRIJE.			

							Knjiga proroka Danila 6:10

Deset stvari koje svaki hrišćanin treba da zna o navikama

1.	Navika je ČIN KOJI SE SA LAKOĆOM PONAVLJA bez razmišljanja ili planiranja.

2.	Navika je ČIN KOJI TI POSTAJE UOBIČAJEN bez obzira na to da li si ga svestan ili ne.

3.	Navika je često NEVAŽAN ČIN, KOJI NAIZGLED NEMA UTICAJA na budućnost. Zato mnogi ljudi ne shvataju da je stvaranje dobrih navika moćan alat za buduća postignuća.

4.	Navika može da bude DOBRA ILI LOŠA, PRIRODNA ILI DUHOVNA. Duhovne navike su, na primer, jutarnja molitva ili svakodnevno vreme provedeno u tišini. Prirodne navike su, recimo, pranje zuba ili svakodnevno kupanje.

5.	DOBRE NAVIKE PONAVLJAJU SE LAKO KAO I LOŠE.

6.	LOŠE NAVIKE VODE U STALNI NEUSPEH I PORAZ a da osoba ni ne shvata šta se dešava.

7.	DOBRE NAVIKE VODE KA STALNOM USPEHU I POBEDI, pritom osoba ni ne shvata šta radi.

8.	Loše navike lako se stvaraju, ali se teško živi sa njima. DOBRE NAVIKE TEŠKO SE STVARAJU, ALI JE LAKO ŽIVETI SA NJIMA.

9.	SVAKI USPEŠAN HRIŠĆANIN IMA BROJNE DOBRE NAVIKE, koje su mu donele uspeh. Pre mnogo godina, jedan prijatelj naučio me je kako da svakog jutra provedem vreme u tišini sa Bogom. Razvio sam to kao ličnu naviku i to je moja najveća tajna kao hrišćanina, a kasnije i služitelja. Gotovo sve o čemu propovedam dolazi kao rezultat ove dobre navike.

10.	NAVIKE SU SIGURNOSNA PROCEDURA ZA HRIŠĆANE. Ovo je zbog toga što će čak i vođa, kad je pod pritiskom, neke stvari raditi iz navike, prirodno i lako. Kad je pod pritiskom, vođa možda neće imati vremena da razmisli o tome šta da radi i kako da se ponaša. U tom slučaju će ga njegova dobra navika da se moli ili provodi vreme u tišini možda izvesti iz ove teškoće. Baš kao Isus, i ja imam mesto gde često idem da se molim. Takođe često idem tamo sa svojim pastorima. Ova navika održava me duhovno zaštićenim čak i kad nisam svestan opasnosti.



Drugo poglavlje




Vreme u tišini – tajna mnogih velikih ljudi



Mojsije je vreme u tišini provodio sa Bogom

I reče Gospod Mojsiju: Isteši sebi dvije ploče od kamena kao što su bile prve, da napišem na  tijem pločama riječi koje su bile na prvim pločama, koje si razbio. I BUDI GOTOV ZA SJUTRA DA RANO IZAĐEŠ NA GORU SINAJSKU, I STANEŠ PREDA ME NA VRH GORE. ALI NEKA NIKO NE IDE S TOBOM, I NIKO NEKA SE NE POKAŽE NA SVOJ GORI, NI OVCE NI GOVEDA DA NE PASU BLIZU GORE. I istesa Mojsije dvije ploče od kamena kao što su bile prve, i ustavši rano izađe na goru Sinajsku, kao što mu zapovjedi Gospod, i uze u ruku svoju dvije ploče kamene. A Gospod siđe u oblaku, i stade ondje s njim, i povika po imenu: Gospod. Jer prolazeći Gospod ispred njega vikaše: Gospod, Gospod, Bog milostiv, žalostiv, spor na gnjev i obilan milosrđem i istinom. Koji čuva milost hiljadama, prašta bezakonja i nepravde i grijehe, koji ne pravda krivoga, i pohodi grijehe otačke na sinovima i na unucima do trećega i četvrtoga koljena. A Mojsije brže savi glavu do zemlje i pokloni se, i reče: Ako sam našao milost pred Tobom, Gospode, neka ide Gospod posred nas, jer je narod tvrdovrat: i oprosti nam bezakonje naše i grijeh naš, i uzmi nas za našljedstvo. A on reče: Evo postavljam zavjet; pred cijelim narodom tvojim učiniću čudesa, koja nijesu učinjena nigdje na zemlji ni u kom narodu, i vidjećete djelo Gospodnje sav narod, među kojim si, jer će biti strašno šta ću ja učiniti sa tobom.

Druga knjiga Mojsijeva 34:1−10

Bog je naložio Jošui da svakodnevno provodi vreme u tišini

Neka se ne rastavlja od usta tvojih knjiga ovoga zakona, nego RAZMIŠLJAJ O NJEMU DAN I NOĆ, da držiš i tvoriš sve kako je u njemu napisano; jer ćeš tada biti srećan na putevima svojim i tada ćeš napredovati.

							                Knjiga Isusa Navina 1:8

Adam je provodio vreme u tišini dok nije zgrešio

I začuše glas Gospoda Boga, koji iđaše po vrtu kad zahladi; i sakri se Adam i žena mu ispred Gospoda Boga među drveta u vrtu. A Gospod Bog viknu Adama i reče mu: gdje si? A on reče: čuh glas tvoj u vrtu, pa se poplaših, jer sam go, te se sakrih.

